SKRIFTLIG FORESPØRGSEL E-2423/02

af Olivier Dupuis (NI) til Kommissionen

(20. august 2002)

Om: Hans Højærværdighed Thich Tri Lucs (Pham Van Tuong) forsvinden

Thich Tri Luc, hvis verdslige navn er Pham Van Tuong, og som er født i 1954, er aktivt medlem af UBCV (Vietnams Forenede Buddhistiske Kirke), en bevægelse, der arbejder for religionsfrihed, demokrati og menneskerettigheder. Thich Tri Luc blev første gang arresteret i 1992 og blev tilbageholdt i 10 måneder uden rettergang. Han blev atter arresteret den 5. november 1994 efter at have deltaget i en UBCV-mission, der gik ud på at hjælpe ofre for oversvømmelser. Han blev idømt to et halvt års forvaring og fem års husarrest under en uretfærdig proces i Ho Chi Minh City, hvor han blev sigtet for misbrug af de demokratiske friheder til skade for statens interesser. Den 19. april 2002 flygtede Thich Tri Luc til Cambodja for at undgå religiøs forfølgelse i Vietnam. Han ansøgte om flygtningestatus ved UNHCR-kontoret i Phnom Penh og blev indrømmet en sådan status den 28. juni 2002.

Siden torsdag den 25. juli har UNHCR-kontoret i Phnom Penh ikke kunnet få nogen oplysninger om hans nuværende opholdssted. I betragtning af, at det vietnamesiske hemmelige politi angiveligt regelmæssigt trænger ind i Cambodja for at arrestere, tvangsrepatriere og endog myrde flygtninge fra det etniske montagnard-mindretal, der er flygtet for forfølgelse i Vietnam, er der grund til at være bekymret for hans sikkerhed.

Har Kommissionen kendskab til (Pham Van Tuong) Thich Tri Lucs forsvinden og til de vietnamesiske myndigheders tvangsrepatriering af politiske flygtninge, der søger asyl i Cambodja? Hvordan vil Kommissionen mere generelt implementere menneskerettighedsklausulen i samarbejdsaftalen mellem Vietnam og EU, og hvordan vil den navnlig reagere på de alvorlige bekymringer over forfølgelsen og tilbageholdelsen af religiøse ledere i Vietnam, som FN's Menneskerettighedskommission i Genève endnu en gang har givet udtryk for?

Svar afgivet på Kommissionens vegne af Christopher Patten

(20. september 2002)

Kommissionen er bekendt med Thich Tri Lucs forsvinden og følger løbende sagen sammen med de lokale repræsentanter for De Forenede Nationers Flygtningehøjkommissariat (UNHCR) og De Forenede Nationers Højkommissariat for Menneskerettigheder. Kommissionen tager med regelmæssige mellemrum situationen op med EU-medlemsstaternes repræsentanter i Phnom Penh. Det seneste besøg af højkommissæren for menneskerettigheder, Mary Robinson, var endnu en lejlighed til at tage spørgsmålet op med de cambodjanske myndigheder.

Kommissionen har en åbenhjertig og åben dialog med de cambodjanske myndigheder vedrørende menneskerettighedsspørgsmål, således også på det sidste møde i Det Europæiske Fællesskabs og Cambodjas fællesudvalg i maj 2002. Den Europæiske Union har ved adskillige lejligheder gjort indsigelser vedrørende menneskerettighederne i Phnom Penh. Delegationen i Phnom Penh er også i regelmæssig kontakt med lokale ngo'er der arbejder med menneskerettighedsspørgsmål.

For så vidt angår håndhævelsen af bestemmelsen om menneskerettigheder i samarbejdsaftalen mellem Det Europæiske Fællesskab og Vietnam, behandles spørgsmål vedrørende overholdelse og fremme af menneskerettigheder på møderne i Det Europæiske Fællesskabs og Vietnams fælles kommission. Medlemsstaternes ambassader og Kommissionens delegation i Hanoi har også hyppige drøftelser med de vietnamesiske myndigheder om menneskerettighedsspørgsmål, og herunder også vedrørende specifikke sager.